Juhász Ferenc

*Anyám*

**részlet**

üdvözlégy anyám, Borbála,

üdvözlégy malaszttal teljes,

halálnak se engedelmes,

üdvözlégy szent test, te drága,

üdvözlégy álom virága,

üdvözlégy mindenség-asszony,

üdvözlégy szent Szakramentom,

te, akiben bűn nem vala,

üdvözlégy szent özvegy anya,

napjaim hajnalcsillaga,

üdvözlégy szent özvegy anya,

üdvözlégy múltam szent teste,

üdvözlégy csillagos este,

üdvözlégy titkos szép vendég,

üdvözlégy örök mindenség,

éhes lelkem táplálója,

értelmem vígasztalója,

üdvözlégy te feddhetetlen,

üdvözlégy legyőzhetetlen,

élet és erény leánya,

üdvözlégy anyám Borbála,

üdvözlégy gonosz hiánya,

tisztúlt egem szivárványa,

bús szívem rózsa-doktora,

te, sebhedettek orvosa,

üdvözlégy ártatlan özvegy,

anyám, Borbála üdvözlégy,

üdvözlégy szívednek vére,

te a megváltás testvére,

üdvözlégy örök virágú,

feddhetetlen tisztaságú,

ritka szépség, tűz csillaga,

te hervadatlan rózsafa,

te sérthetetlen liliom,

bánthatatlan kristály-szirom,

te, a csüggedők reménye,

te, az irgalom szülője,

te, a bűntől szeplőtelen,

te, a bűnre könyörtelen,

te, fiaid pártfogója,

üdvözlégy csillag és rózsa,

üdvözlégy lepecsételt kút,

elzárt kert, te virágos út,

első szava a jóhírnek,

üdvözlégy megváltó-ünnep,

üdvözlégy mennynek ajtaja,

neked, üdvösség hajnala,

akinek az örök ige

leszállott szent szűz méhibe,

s emberi testet vett abban

a tűzkristály-pillanatban,

tiszta méhe rejtekébe,

üdvözlégy üdvösség, béke,

üdvözlégy örvendetes ház,

üdvözlégy te virág-egyház,

mártírok zöld pálmaága,

özvegység szűz gyöngyvirága,

hitvallók nagy vígassága,

te, álmodók legszebb álma,

üdvözlégy asszony-nemesség,

proletár-királyi felség,

mindent fölűlmúló szépség,

csillagnál nagyobb fényesség,

tisztaságban kivirágzott,

aki a halálban gázolt,

szentséges szép Kisasszonyom,

gyászoló nap, őscsillagom,

aki adsz majd szent védelmet

amikor a halál zörget,

csont-ujjával ha kopogtat

elállod akkor az utat,

ó, kegyelem szép hajléka,

béke hűvös zöld árnyéka,

szentek édes maradéka,

az idő szent ajándéka,

aki méhedbe fogadtad,

tiszta öledbe nyugtattad,

könnyű karodon tartottad,

kis emlőcskéddel szoptattad

fiadat, üdvözlégy asszony,

üdvösségem és malasztom,

reménységem és irgalmam,

keserűségem, nyugalmam,

üdvözlégy irgalmas anya,

áldott gyökér, tiszta szoba,

világosság virradata,

örök dicsőség virága,

királynéja az egeknek,

anyja csillagseregeknek,

mert méhed első gyümölcse

sír bilincsét összetörte,

szólj ellenem, ha botlanák,

üdvözlégy szigorú virág,

mutasd meg kegyes voltodat,

mutasd meg boldogságodat,

mutasd meg ős-irgalmadat,

haláltól védd meg fiadat,

áldott szent test, áldott szent vér,

üdvözlégy áldott kis szentély,

üdvözlégy őscsillagszekrény,

lángoló liliom-erkély,

a kígyó fejét széttörő,

bűn átkát, erejét őrlő,

a sárkánykakast megölő,

a halál után siető,

üdvözlégy szavam reménye,

számban méznek édessége,

színaranyból épített ház,

kire csak a halál vigyáz,

kegyelemnek nagy csodája,

lankadt lelkem újulása,

szívem második reménye,

üdvözlégy szavaim fénye,

édes anyám, ó, el ne hagyj,

végórámig velem maradj, …